„Testovi za malu maturu čuvaniji od zatvora“, naslov je teksta koji je objavila Radio-televizija Srbije pre nepunih nedelju dana. U ovom senzacionalističkom naslovu i tekstu, pored toga što nema naznaka logičkog rasuđivanja, očigledno nema ni istine. Maturanti su u ponedeljak polagali test iz srpskog, a u utorak je trebalo da pokažu znanje iz matematike. Do toga nije došlo zbog, što bi rekao ministar prosvete, „curenja“ zadataka po društvenim mrežama.

Nekome ko je imao pristup testovima je palo na pamet da bi mogao da ih ukrade, proda i tako olakša pojedinim đacima polaganje mature.

Dok pišem ovaj tekst, pokušavam da ga osudim za taj gest. Šta je time postigao? Apsolutno ništa. Uhvaćen je u prevari, verovatno će zbog toga i krivično odgovarati, a ogroman broj maturanata je doveo u nezgodnu situaciju. Međutim, ne mogu zaista da ga krivim. U Srbiji je krađa dozvoljena. To nam država poručuje. Kad mogu ministri da kradu, što ta osoba ne bi olakšala nekom detetu prolaz? Ne isplati se biti pošten u današnje vreme. Još se nije stišala buka oko očiglednog plagijata Siniše Malog, eto novog iznenađenja. Krade ministar, krašće i drugi.

Đaci ipak nisu nešto inspirisani primerom ministara koji kradu. Umesto polaska njihovim stopama, osmaci su u utorak održali čas profesorima, ministru kao i celokupnoj Srbiji. Usprotivili su se onome što se desilo. Spontano su se okupili ispred Ministarstva prosvete sa zahtevom da ministar podnese ostavku kao i da se poništi matura. Traže da se u srednju školu upišu prema proseku iz osnovne. To otvara Pandorinu kutiju. S pravom neko može da kaže da se spremao za ispit da bi donekle ispravio loše ocene iz škole, dok neki mogu da kažu da su učili u kontinuitetu i da je tako pravedno.

No, onaj koga bi ova situacija najviše trebalo da zabrine je miran. Za ministra Šarčevića ostavka nije opcija. Svi su krivi osim njega. To što je senzacionalno najavljivao da su testovi strogo čuvani i da se neće ponoviti greške iz prošlosti, sada se ne računa. Kad smo već kod prošlosti, Žarko Obradović je ne tako davne 2013. godine pod pritiskom javnosti podneo ostavku zbog iste situacije.

Zahteve za svoju smenu ministar Šarčević nonšalantno ocenjuje kao gluposti i relativizuje ceo problem. Kaže da je to običan politički gaf, ali da su zbog toga đaci imali jedan dan „relaksa“ i više vremena da se spreme za kombinovani test. O kakvom relaksu, čoveče, govoriš? Da li si svestan da je većini te dece to najveći stres sa kojim su se do sada susreli. Budućnost im zavisi od tih testova, a ti im poručuješ da se opuste.

Razumem tu decu jer nije bilo tako davno kada sam i sam polagao te testove. Ozbiljan stres, ne smeš da imaš loš dan. Moraš da uradiš dobro ako želiš da upišeš školu koju si naumio. Napolju sunce, lepo vreme, tebi u glavi sve osim knjige. Roditelji ti stoje nad glavom, trčiš na privatne časove. Kad malo bolje sagledam situaciju, stvarno ostavka nije opcija za njega. Ostavka je moralni čin i ne treba je očekivati od trenutne vlasti. Cela vladajuća garnitura nam je takva. Za njih ostavka nikada nije opcija. Uvek je neko drugi kriv.

Paradoksalno u svemu ovome je to da je premijerka Brnabić za vreme afere oko male mature držala predavanje na Londonskoj školi za biznis. Tamo je naglasila da Srbija može biti pobednik Četvrte industrijske revolucije. Verovatno je neobaveštena da su testovi ukradeni. Digitalizacija na naprednjački način.

Ostavka ministra prosvete trebalo je da se desi čim je prvi put progovorio u javnosti. Pošto nije, u međuvremenu mnogo se afera načičkalo oko njega i ministarstva kojim rukovodi. Šut kartu je zaslužio i kad se zgadio čak i najapolitičnijima komentarišući čin vršnjačkog nasilja u jednoj školi epskom rečenicom: „Kada pogledate ovoga krupnog momka i ovoga sitnog momka, ovome piše na čelu – muči me.“ Hičkok bi možda bio oduševljen Šarčevićevom pojavom. Srbija – teško.

Utešno u celoj priči je to što ćemo videti leđa i njemu, pristajao na ostavku ili ne. Uprkos Šarčevićevim uverenjima, nijednom detetu na čelu ne piše ništa, a ni Srbiji. S druge strane, na našu kolektivnu i neizmernu žalost, ministru prosvete Republike Srbije na čelu odavno piše – DŽiber.

Autor je student Fakulteta političkih nauka

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se